Internasionale Verslag – 1 April 2020 - Corona Krisissentrum
Tuis / COVID-19 / Internasionale Verslag – 1 April 2020
Internasionale Verslag – 1 April 2020
Met byna 900 000 mense wat reeds positief vir die koronavirus getoets het en wêreldleiers wat almal waarsku dat 'n baie moeilike paar weke voorlê, lyk dit asof April 'n slegte maand gaan wees met infeksies en sterftes wat in verskeie lande 'n hoogtepunt gaan bereik voordat daar 'n afname sal plaasvind.
Hier is enkele hoofpunte vir vandag van regoor die wêreld:
Met byna 200 000 mense in die VSA wat reeds positief vir die virus getoets het en meer as 4000 Amerikaners wat reeds gesterf het, het President Donald Trump in 'n somber mediakonferensie gewaarsku dat die moeilikste twee weke nog vir sy land voorlê. President Trump het die koronapandemie as een van die swaarste tye wat Amerika nog ooit beleef het, bestempel. Volgens sy raadgewers kan meer mense weens die virus sterf as die 53 000 Amerikaners wat tydens die Eerste Wêreldoorlog gesterf het. Volgens Trump kan tussen 100 000 en 240 000 Amerikaners weens die siekte sterf.
Die grootste probleem in die VSA is die stad New York waar sowat 40 000 mense reeds positief vir die virus getoets het en waar die sterftesyfer binnekort tot 2000 sal toeneem. Daar is egter die afgelope paar dae ook 'n skerp toename in die voorkoms van die virus in ander groot stedelike gebiede soos Detroit, Chicago, New Orleans en in verskeie stede in die suide van Florida.
Terwyl President Trump gewaarsku het dat die koronapandemie nog erger gaan raak het die Sekretaris Generaal van die Verenigde Nasies António Guterres die pandemie as die ergste krisis wat die wêreld nog sedert die einde van die Tweede Wêreldoorlog beleef het, beskryf.
Die Amerikaanse verkiesingsveldtog is bykans tot stilstand geruk weens die pandemie. Regoor Amerika probeer kandidate wat op verskillende vlakke van regering (plaaslike regering, distrikte, deelstate en federaal) deelneem maniere vind om deur sosiale media hulle veldtogte voort te sit. Die uitdaging is ook vir kandidate om fondse in te samel terwyl hulle nie vreeslik kan rondreis nie. Terwyl mediaberigte deur die koronakrisis oorheers word sukkel kandidate ook om mediadekking te kry. Die Demokrate se nasionale konvensie vind in Julie in Wisconsin plaas en die Republikeine se konvensie in Augustus in Noord-Carolina.
Terwyl die pandemie besig is om regoor die wêreld te versprei, bly die grootste knelpunte Westerse lande en in besonder die VSA en Europa. Meer as driekwart van alle aangemelde gevalle van die virus is tans in die VSA en Europa. Sowat 34 000 van die 42 000 sterftes tot op hede is in die VSA en Europa.
Die dodetal in verskeie Europese lande is steeds besig om skerp toe te neem. Spanje het Dinsdag die meeste sterftes nog op een dag gehad met 849 sterftes. Byna 9000 mense het reeds hulle lewens in Spanje weens die virus verloor. In Duitsland was daar Dinsdag 149 sterftes, maar 'n skrikwekkende 12 428 nuwe gevalle wat waarskynlik te make het met die groot hoeveelheid mense wat tans daagliks in Duitsland getoets word. Ook in Frankryk, Nederland en België styg die aantal nuwe gevalle steeds daagliks.
Italië is steeds die land in Europa met die meeste gevalle van mense wat die virus onder lede het en die land het ook die meeste sterftes van alle lande in die wêreld. Owerhede in Italië het vandag gesê dat hulle oortuig is dat die plato daar bereik is en dat die aantal nuwe infeksies en sterftes sal begin afneem. Owerhede hoop om na Paasnaweek dele van die streng inperkingsmaatreëls te begin verslap. Net meer as 4000 nuwe gevalle is Dinsdag in Italië aangemeld wat heelwat minder is as die daaglikse hoogtepunt van 6500 wat op 21 Maart aangemeld is. Dinsdag is 837 mense in Italië weens COVID-19 oorlede. Die totale sterftes in Italië sal waarskynlik vandag by 13 000 verbygaan en teen môre sal meer as 110 000 mense in Italië reeds positief vir die virus getoets het.
Spanning is besig om tussen lidlande van die Europese Unie toe te neem, nadat twee pogings hierdie week om ooreen te kom op 'n gekoördineerde strategie om lande soos Italië en Spanje te help, misluk het. Voorstelle vir finansiële hulp aan dié twee lande is deur Duitsland, Oostenryk en Nederland verhoed. Leiers uit Spanje en Italië het woedend hierop gereageer. Intussen het verskeie Europese leiers gedreig om Hongarye verder te isoleer nadat dié land se regering drastiese stappe geneem het in die stryd teen die koronavirus wat insluit dat die Eerste Minister Viktor Orban tydens die krisis enige wet kan herroep en nuwe wette kan maak sou die parlement nie in sitting kan gaan nie. Terwyl die pandemie regoor Europa versprei, is dit duidelik dat elke land nou sy eie belange eerste stel en dat enige poging van koördinasie deur die Europese Unie sal misluk.
Terwyl Christenkerke regoor die wêreld eredienste moes afstel, het die regering van Saoedi-Arabië aangekondig dat die jaarlikse pelgrimstog van Moslems na Mekka en Medina weens die koronapandemie uitgestel gaan word. Sowat 2,5 miljoen Moslems reis elke jaar in Julie na dié twee stede wat deur Moslems as heilig beskou word.
Die regering van Ethiopië het die parlementêre- en presidentsverkiesings wat in Augustus moes plaasvind uitgestel. Hoewel Ethiopië nog net 25 gevalle van die virus aangemeld het, bestaan daar vrees dat die virus vinnig in dié land, wat die tweede grootste bevolking in Afrika het, kan versprei. Die Eerste Minister van Ethiopië, Abiy Ahmed, het toe hy twee jaar gelede aan bewind gekom het, vry en regverdige parlementêre verkiesings belowe. Sy demokratiese hervormings sou meebring dat vanjaar se verkiesings die eerste ware demokratiese verkiesings in dekades in dié land sou wees.